Grynderup Sø
Grynderup Sø, genskabt sø i det nordvestlige Salling; 140 ha. Grynderup Sø blev afvandet i midten af 1800-t. og inddraget til landbrugsproduktion.
I 2007 kom området på Miljøministeriets liste over ønskede naturgenopretninger, og i november 2011 var anlægsarbejdet færdigt. Indvielsen skete i august 2012.
Den genskabte sø er i samarbejde med de stedlige lodsejere dannet ved nedlæggelse af tre pumpestationer, opfyldning af afvandingskanaler og fjernelse af diger, hvorved vandspejlet er hævet til omkring 1 m over Limfjordens. Ud over selve søen omfatter området store engarealer, og tilsammen udgør det omkring 450 ha.
Hensigten med genskabelsen har været at formindske udledningen af næringsstoffer til Limfjorden, at give bedre levevilkår for dyr og planter samt at forbedre mulighederne for friluftsliv.
Der er anlagt vandre- og cykelstier, primitive overnatningspladser, parkeringsmuligheder og bygget udsigtstårne i området. På det smalleste sted af den aflange sø kan man komme over ved hjælp af en trækfærge. 